C 125/314
RO
Jurnalul Oficial al Uniunii Europene
5.4.2023
Miercuri, 14 septembrie 2022 (91)
O mai bună protecție a consumatorilor ar trebui garantată prin disponibilitatea unor mecanisme eficace și independente de soluționare alternativă a litigiilor pentru toți consumatorii, cum ar fi un mediator pentru energie, un organism al consumatorilor sau o autoritate de reglementare.
Prin urmare, statele membre ar trebui să instituie proceduri rapide și eficace de tratare a plângerilor.
(92)
Ar trebui recunoscută și sprijinită activ contribuția comunităților de energie din surse regenerabile, în temeiul Directivei (UE) 2018/2001 ▌, precum și a comunităților de energie ale cetățenilor, în conformitate cu Directiva (UE) 2019/944, la îndeplinirea obiectivelor Pactului verde european și ale Planului privind obiectivul climatic pentru 2030.
Prin urmare, statele membre ar trebui să ia în considerare și să promoveze rolul comunităților de energie din surse regenerabile și al comunităților de energie ale cetățenilor.
Aceste comunități pot ajuta statele membre să pună în aplicare la nivel local principiul „eficiența energetică înainte de toate” prin promovarea eficienței energetice la nivel local sau la nivel de gospodărie, precum și în clădirile publice, în colaborare cu autoritățile locale.
Ele pot implica și responsabiliza consumatorii și pot permite anumitor grupuri de consumatori casnici, inclusiv din zonele rurale, îndepărtate și din regiunile ultraperiferice, să participe la proiecte și la intervenții în domeniul eficienței energetice, combinând adesea aceste acțiuni cu investițiile în energia din surse regenerabile.
De asemenea, comunitățile de energie joacă un rol important în educarea cetățenilor și în creșterea gradului de conștientizare al acestora cu privire la măsurile pe care le pot lua pentru a realiza economii de energie.
Dacă sunt sprijinite corespunzător de statele membre, comunitățile de energie pot ajuta la combaterea sărăciei energetice prin facilitarea proiectelor de eficiență energetică, prin reducerea consumului de energie și prin tarife de furnizare mai scăzute.
Statele membre ar trebui să elimine obstacolele inutile astfel încât construirea comunităților de energie să fie atractivă.
Administrațiile publice de la toate nivelurile ar trebui să fie instruite în mod corespunzător în acest domeniu.
(92a)
Modificarea pe termen lung a comportamentului de consum energetic poate fi obținută prin responsabilizarea cetățenilor.
Comunitățile energetice pot contribui la asigurarea unor economii de energie pe termen lung, în special în rândul gospodăriilor, și la o creștere a investițiilor durabile din partea cetățenilor și a întreprinderilor mici.
Statele membre ar trebui să promoveze astfel de acțiuni ale cetățenilor, sprijinind proiectele și organizațiile locale din domeniul energiei.
(93)
Ar trebui recunoscută contribuția ghișeelor unice sau a structurilor similare ca mecanisme care pot permite mai multor grupuri-țintă, inclusiv cetățenilor, IMM-urilor și autorităților publice, să conceapă și să implementeze proiecte și măsuri legate de tranziția către o energie curată.
Contribuția ghișeelor unice poate fi foarte importantă pentru clienții cei mai vulnerabili, inclusiv pentru femei în toată diversitatea lor și pentru părinții unici susținători ai familiei monoparentale, deoarece acestea ar putea reprezenta o sursă de informații mai ușoară, fiabilă și accesibilă cu privire la îmbunătățirile în materie de eficiență energetică.
Această contribuție poate include furnizarea de consiliere și asistență tehnică, administrativă și financiară, facilitarea procedurilor administrative necesare sau a accesului la piețele financiare sau orientări privind cadrul juridic național și european, inclusiv normele și criteriile privind achizițiile publice, precum și taxonomia UE.
(94)
Comisia ar trebui să revizuiască impactul măsurilor sale de sprijinire a dezvoltării de platforme sau de forumuri, implicând, printre altele, organismele europene de dialog social în promovarea programelor de formare pentru eficiența energetică, și să propună măsuri suplimentare, acolo unde este cazul.
Comisia ar trebui, de asemenea, să încurajeze partenerii sociali europeni în discuțiile lor privind eficiența energetică, în special în ceea ce privește utilizatorii finali și clienții vulnerabili, inclusiv persoanele care sunt afectate de sărăcie energetică.
(95)
O tranziție justă către o Uniune neutră din punct de vedere climatic până în 2050 este un element central al Pactului verde european.
Pilonul european al drepturilor sociale, proclamat în comun de Parlamentul European, de Consiliu și de Comisie la 17 noiembrie 2017, include energia printre serviciile esențiale pe care toată lumea are dreptul de a le accesa.
Persoanele aflate într-o situație dificilă trebuie sprijinite pentru a avea acces la aceste servicii (45), mai ales în contextul presiunii inflaționiste și al creșterii semnificative a prețurilor la energie.
(45)
PEDS, principiul 20 „Accesul la servicii esențiale”: https://ec.europa.eu/commission/priorities/deeper-and-fairer-economic-andmonetary-union/european-pillar-social-rights/european-pillar-social-rights-20-principles_ro